હવે મૂળ વાતના તાંતણાને પકડવા આપણે પાછા અમદાવાદના સ્ટેશને જવું પડશે. વડોદરા તરફની ગાડીનો સમય હજુ થયો ન હતો. ઘનશ્યામ તો એક બાંકડે બેઠોબેઠો આવતી કાલના પહેલા પેપરનું વાંચન કરી રહ્યો હતો. કોણ જાણે મને તો રેલવેની પૂછપરછ ઓફિસે બેસાડવામાં આવતા કર્મચારીઓ ઉપર કેમેય કરીને વિશ્વાસ બેસતો ન હતો. એ ખુરશીઓ ઉપર કામના નહિ પણ નકામના કર્મચારીઓ બેસાડવામાં આવતા હોય છે એવું મને કોઈકે કહ્યું હતું ! ભલા, એવડા-એવડીઓને કોઈ કાયદા અંગે શંકા હોય તો તેમણે મોટા સાહેબોને પૂછવું જોઈએ, પણ તેમ કરવામાં તેઓ મહેણું સમજતાં હોય તો આપણે શું કરી શકીએ, હેં ?